Bootbestuurder steeds soek ná ongeluk(Argieffoto: NSRI) Die soektog na die man wat vermis geraak het nadat twee skibote Sondagaand digby die hawe in Houtbaai in die Wes-Kaap gebots het, duur voort. Hy was die bestuurder van een van die bote. Craig Lambinon, woordvoerder van die Nasionale Seereddingsinstituut (NVG), het Dinsdagoggend bevestig dat die man, vermoedelik in sy 30’s, nog nie gevind is nie. “Die polisie se duikeenheid gaan Dinsdag voort met die uitgebreide soektog na die vermiste man,” sê Lambinon. Die NSRI se lede van die Houtbaai-basis en die polisie se duikeenheid soek al sedert Sondagaand onverpoos na die man. Maroela Media het vroeër berig lede van die NSRI se Houtbaai- en Kommetjiebasis asook die polisie en verskeie ambulansdienste is Sondag om 19:47 na die hawe in Houtbaai ontbied. Met hul aankoms op die toneel, is bevind dat twee bote teen mekaar gebots het. Dit blyk dat die vier bemanningslede van die een boot en die twee bemanningslede van die ander boot tydens die ongeluk oorboord geval het. Die vermiste man het in die proses spoorloos verdwyn.